title: A Bizottság (EU) 2018/785 végrehajtási rendelete (2018. május 29.) az 540/2011/EU végrehajtási rendeletnek a tiametoxam hatóanyag jóváhagyási feltételei tekintetében történő módosításáról (EGT-vonatkozású szöveg. )

text:
               30.5.2018

               HU

               Az Európai Unió Hivatalos Lapja

               L 132/40

         A BIZOTTSÁG (EU) 2018/785 VÉGREHAJTÁSI RENDELETE
   (2018. május 29.)
   az 540/2011/EU végrehajtási rendeletnek a tiametoxam hatóanyag jóváhagyási feltételei tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 21. cikke (3) bekezdésére, 49. cikke (2) bekezdésére és 78. cikke (2) bekezdésére,
   mivel:

               (1)

               A tiametoxam hatóanyag a 2007/6/EK bizottsági irányelvvel (2) felvételre került a 91/414/EGK tanácsi irányelv (3) I. mellékletébe.

               (2)

               A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagnak tekintendők, és az 540/2011/EU bizottsági végrehajtási rendelet (4) mellékletének A. részében is fel vannak sorolva.

               (3)

               A 485/2013/EU bizottsági végrehajtási rendelet (5) módosította a tiametoxam hatóanyag jóváhagyási feltételeit, és a kérelmezőt a következőkkel kapcsolatban megerősítő információk benyújtására kérte:

                           a)

                           a mézelő méheken kívüli beporzókat érintő kockázat;

                           b)

                           a következő növénykultúrákban (vagyis az elsődleges növénykultúrákat váltó kultúrákban) nektárt vagy virágport gyűjtő mézelő méhekre jelentett kockázat;

                           c)

                           lehetséges felvétel a virágzó gyomok gyökerei által;

                           d)

                           a rovarok által kiválasztott mézharmatot gyűjtő mézelő méhekre jelentett kockázat;

                           e)

                           a guttációs folyadékból eredő expozíció és a méhkolónia túlélésére és fejlődésére jelentett akut és hosszú távú kockázat, valamint az említett expozíció által a méhfiasításra jelentett kockázat;

                           f)

                           a sorvetőgép nyomán felszálló por átszállásából eredő expozíció és a méhkolónia túlélésére és fejlődésére jelentett akut és hosszú távú kockázat, valamint az említett expozíció által a méhfiasításra jelentett kockázat;

                           g)

                           a méhkolónia túlélésére és fejlődésére jelentett akut és hosszú távú kockázat, valamint a szennyeződött nektárnak és virágpornak a méhek szervezetébe jutása által a méhfiasításra jelentett kockázat.

               (4)

               A kérelmező további információkat nyújtott be a referens tagállamnak, Spanyolországnak a méhekkel (azaz a mézelő méhekkel, a poszméhekkel és a magányos méhekkel) kapcsolatban.

               (5)

               Spanyolország elvégezte a kérelmező által szolgáltatott kiegészítő információk értékelését, majd 2015. november 12-én az értékelő jelentés tervezetéhez fűzött kiegészítés formájában benyújtotta értékelését a többi tagállamnak, a Bizottságnak és az Európai Élelmiszerbiztonsági Hatóságnak (a továbbiakban: Hatóság).

               (6)

               A referens tagállam konzultált a tagállamokkal, a kérelmezővel és a Hatósággal, felkérve őket, hogy fűzzenek észrevételeket értékeléséhez. A Hatóság 2016. április 20-án technikai jelentést (6) tett közzé, összefoglalva a tiametoxamról folytatott konzultáció eredményeit.

               (7)

               A 485/2013/EU végrehajtási rendelet (16) preambulumbekezdésének megfelelően a Bizottság 2015. február 11-én az új tudományos ismeretek felülvizsgálatát kezdeményezte, és ennek érdekében felkérte a Hatóságot, hogy indítson nyílt adatszolgáltatási felhívást. A Hatóság nyílt adatszolgáltatási felhívást indított, amely 2015. szeptember 30-án ért véget (7).

               (8)

               A Bizottság 2015. november 13-án felkérte a Hatóságot, hogy foglaljon állást a vetőmagkezelésre és granulátumként alkalmazott tiametoxamnak a méhekkel kapcsolatos aktualizált kockázatértékeléséről, vagyis végezzen szakmai vizsgálatot, és ennek során vegye figyelembe a fent említett nyílt adatszolgáltatási felhívás keretében összegyűlt adatokat, csakúgy mint a vizsgálat tárgyát képező felhasználásmódok szempontjából releváns minden egyéb tanulmányból, kutatásból és megfigyelési tevékenységből származó adatokat. A Hatóság 2018. február 28-án benyújtotta a tiametoxam hatóanyagot tartalmazó, vetőmagkezelésre és granulátumként alkalmazott növényvédő szerek méhekkel kapcsolatos kockázatainak aktualizált értékeléséről szóló szakmai vizsgálattal kapcsolatban levont következtetését (8). A kérelmező lehetőséget kapott arra, hogy e következtetéssel kapcsolatban észrevételeket tegyen. A kérelmező benyújtotta észrevételeit, és azokat a Bizottság alaposan megvizsgálta.

               (9)

               Az értékelő jelentés tervezetét, a hozzá fűzött kiegészítést, a technikai jelentést és a Hatóság következtetését a tagállamok és a Bizottság a Növények, Állatok, Élelmiszerek és Takarmányok Állandó Bizottsága keretében közösen megvizsgálták, majd a tiametoxamról szóló bizottsági vizsgálati jelentéshez fűzött felülvizsgált kiegészítés formájában 2018. április 27-én véglegesítették.

               (10)

               A Bizottság lehetőséget nyújtott a kérelmezőnek arra, hogy a tiametoxamról szóló vizsgálati jelentés felülvizsgált kiegészítésével kapcsolatban észrevételeket tegyen. A kérelmező benyújtotta észrevételeit, és azokat a Bizottság alaposan megvizsgálta.

               (11)

               A kérelmező által szolgáltatott információk vizsgálatát követően a Bizottság megállapította, hogy a 485/2013/EU végrehajtási rendelet által előírt további megerősítő információk benyújtása elmaradt, a méhekkel kapcsolatos aktualizált kockázatértékelésre vonatkozó következtetés tanulmányozását követően pedig arra a következtetésre jutott, hogy további korlátozások bevezetése nélkül a méheket érintő további kockázatok nem zárhatók ki. Szem előtt tartva, hogy a biztonságot és a védelmet az állategészség-védelem Unión belül célul tűzött magas színvonalával összeegyeztethető szinten kell biztosítani, célszerű minden szabadtéri felhasználást betiltani. Indokolt tehát a tiametoxam felhasználását az állandó üvegházakra korlátozni, azzal az előírással kiegészítve, hogy az így kapott növénykultúráknak egész életciklusuk alatt az állandó üvegházban kell maradniuk, vagyis nem ültethetők ki a szabadba.

               (12)

               Az 540/2011/EU végrehajtási rendelet mellékletét ezért ennek megfelelően módosítani kell.

               (13)

               Tekintettel azokra a kockázatokra, amelyeket a kezelt vetőmag jelent a méhek számára, a tiametoxamtartalmú növényvédő szerekkel kezelt vetőmag forgalomba hozatalára és felhasználására ugyanazokat a korlátozásokat kell előírni, mint a tiametoxam felhasználására. Indokolt tehát úgy rendelkezni, hogy a tiametoxamtartalmú növényvédő szerekkel kezelt vetőmag forgalomba hozatala és felhasználása nem megengedett, kivéve, ha a vetőmagot csak állandó üvegházakban használják, és az így kapott növénykultúrák egész életciklusuk alatt az állandó üvegházban maradnak.

               (14)

               A tagállamok számára elegendő időt kell biztosítani a tiametoxamtartalmú növényvédő szerekre vonatkozó engedélyek módosítására vagy visszavonására.

               (15)

               Amennyiben a tagállamok az 1107/2009/EK rendelet 46. cikke értelmében türelmi időt biztosítanak a tiametoxamtartalmú növényvédő szerek tekintetében, ez az időszak legfeljebb 2018. december 19-ig tarthat.

               (16)

               A megfelelő átmeneti időszak biztosítása érdekében indokolt úgy rendelkezni, hogy a kezelt vetőmag forgalomba hozatalára és felhasználására vonatkozó tilalom csak 2018. december 19-én lépjen hatályba.

               (17)

               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

         ELFOGADTA EZT A RENDELETET:
   1. cikk
   Az 540/2011/EU végrehajtási rendelet módosítása
   Az 540/2011/EU végrehajtási rendelet mellékletének A. része e rendelet mellékletének megfelelően módosul.
   2. cikk
   A kezelt vetőmag forgalomba hozatalának és felhasználásának tilalma
   A tiametoxamtartalmú növényvédő szerekkel kezelt vetőmag nem hozható forgalomba és nem használható fel, az alábbi kivételtől eltekintve:

               a)

               a vetőmagot kizárólag állandó üvegházakban való felhasználásra szánják, és

               b)

               az így kapott növénykultúrák teljes életciklusuk alatt az állandó üvegházban maradnak.

         3. cikk
   Átmeneti intézkedések
   A tagállamok a tiametoxam hatóanyagú növényvédő szerekre érvényben lévő engedélyeket az 1107/2009/EK rendeletnek megfelelően legkésőbb 2018. szeptember 19-ig szükség szerint módosítják vagy visszavonják.
   4. cikk
   Türelmi idő
   A tagállamok által az 1107/2009/EK rendelet 46. cikke értelmében biztosított türelmi időnek a lehető legrövidebbnek kell lennie, és legkésőbb 2018. december 19-én le kell járnia.
   5. cikk
   A 485/2013/EU végrehajtási rendelet módosítása
   A tiametoxamtartalmú növényvédő szerekkel kezelt vetőmagot illetően a 485/2013/EU végrehajtási rendelet 2. cikke törlésre kerül.
   6. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   A 2. és az 5. cikk azonban csak 2018. december 19-től alkalmazandó.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. május 29-én.

            a Bizottság részéről

            az elnök

         Jean-Claude JUNCKER

      (1)  HL L 309., 2009.11.24., 1. o.

      (2)  A Bizottság 2007/6/EK irányelve (2007. február 14.) a 91/414/EGK tanácsi irányelvnek a metrafenon, a Bacillus subtilis, a spinozad és a tiametoxam hatóanyagként való felvétele céljából történő módosításáról (HL L 43., 2007.2.15., 13. o.).

      (3)  A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).

      (4)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

      (5)  A Bizottság 485/2013/EU végrehajtási rendelete (2013. május 24.) az 540/2011/EU végrehajtási rendeletnek a klotianidin, a tiametoxam és az imidakloprid hatóanyag jóváhagyási feltételei, valamint az e hatóanyagokat tartalmazó növényvédő szerrel kezelt vetőmagok használatának és értékesítésének tilalma tekintetében történő módosításáról (HL L 139., 2013.5.25., 12. o.).

      (6)  EFSA (Európai Élelmiszerbiztonsági Hatóság), 2016. Technical report on the outcome of the consultation with Member States, the applicant and EFSA on the pesticide risk assessment for thiamethoxam in light of confirmatory data (Technikai jelentés a tagállamokkal, a kérelmezővel és az Európai Élelmiszerbiztonsági Hatósággal a tiametoxamra vonatkozóan benyújtott megerősítő adatok alapján az ilyen hatóanyagú növényvédő szerek kockázatértékeléséről folytatott konzultáció eredményéről). EFSA supporting publication (kapcsolódó közlemény), 2016:EN-1020. 27. o.

      (7)  EFSA (Európai Élelmiszerbiztonsági Hatóság), 2015. Technical report on the open call for new scientific information as regards the risk to bees from the use of the three neonicotinoid pesticide active substances clothianidin, imidacloprid and thiamethoxam applied as seed treatments and granules in the EU (Technikai jelentés az EU-ban vetőmagkezelésre és granulátumként alkalmazott három neonikotinoid növényvédőszer-hatóanyag, a klotianidin, az imidakloprid és a tiametoxam esetében a méheket illetően felmerülő kockázatokkal kapcsolatos tudományos információk benyújtására irányuló nyílt felhívásról). EFSA supporting publication (kapcsolódó közlemény), 2015:EN-903. 8. o.

      (8)  EFSA (Európai Élelmiszerbiztonsági Hatóság), 2018. Conclusions on the peer review of the pesticide risk assessment for bees for the active substance thiamethoxam considering the uses as seed treatments and granules (A tiametoxam hatóanyagot tartalmazó, vetőmagkezelésre és granulátumként alkalmazott növényvédő szerek méhekre jelentett kockázatainak értékeléséről szóló szakmai vizsgálattal kapcsolatban levont következtetés). EFSA Journal 2018;16(2):5179, 59. o.

      MELLÉKLET
      Az 540/2011/EU végrehajtási rendelet melléklete A. részének 140. sorában – tiametoxam – az „Egyedi rendelkezések” oszlop helyébe a következő szöveg lép:

         „A. RÉSZ
         Felhasználása kizárólag állandó üvegházakban alkalmazott rovarirtó szerként vagy csak állandó üvegházakban való felhasználásra szánt vetőmag kezelésére engedélyezhető. Az így kapott növénykultúráknak teljes életciklusuk alatt az állandó üvegházban kell maradniuk.
         B. RÉSZ
         Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni mind az Élelmiszerlánc- és Állategészségügyi Állandó Bizottságban 2006. július 14-én véglegesített, a tiametoxamról szóló vizsgálati jelentésben és különösen annak I. és II. függelékében található megállapításokat, mind a Növények, Állatok, Élelmiszerek és Takarmányok Állandó Bizottságában 2018. április 27-én véglegesített, a tiametoxamról szóló vizsgálati jelentés felülvizsgált kiegészítésében található megállapításokat.
         Az átfogó értékelésben a tagállamoknak fokozott figyelmet kell fordítaniuk a következőkre:

                     —

                     a felszín alatti vizekre jelentett kockázat,

                     —

                     a vízi élőlényekre gyakorolt kockázat,

                     —

                     az állandó üvegházakba beporzás céljából beengedett méhekre és poszméhekre jelentett kockázat,

                     —

                     a méhek abból eredő expozíciója, hogy az állandó üvegházakban található szennyezett vizet fogyasztják.

               A tagállamok gondoskodnak arról, hogy a vetőmag bevonása kizárólag speciális vetőmagkezelő létesítményben történjen. Az ilyen létesítményeknek a lehető legjobb technikákat kell alkalmazniuk, hogy a vetőmag bevonása, valamint a tárolás és a szállítás során a porkibocsátás a lehető legkisebb legyen.
         A felhasználási feltételek között adott esetben kockázatcsökkentő intézkedéseknek is szerepelniük kell.”


title: A Bizottság (EU) 2018/784 végrehajtási rendelete (2018. május 29.) az 540/2011/EU végrehajtási rendeletnek a klotianidin hatóanyag jóváhagyási feltételei tekintetében történő módosításáról (EGT-vonatkozású szöveg. )

text:
               30.5.2018

               HU

               Az Európai Unió Hivatalos Lapja

               L 132/35

         A BIZOTTSÁG (EU) 2018/784 VÉGREHAJTÁSI RENDELETE
   (2018. május 29.)
   az 540/2011/EU végrehajtási rendeletnek a klotianidin hatóanyag jóváhagyási feltételei tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 21. cikke (3) bekezdésére, 49. cikke (2) bekezdésére és 78. cikke (2) bekezdésére,
   mivel:

               (1)

               A klotianidin hatóanyag a 2006/41/EK bizottsági irányelvvel (2) felvételre került a 91/414/EGK tanácsi irányelv (3) I. mellékletébe.

               (2)

               A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagnak tekintendők, és az 540/2011/EU bizottsági végrehajtási rendelet (4) mellékletének A. részében is fel vannak sorolva.

               (3)

               A 485/2013/EU bizottsági végrehajtási rendelet (5) módosította a klotianidin hatóanyag jóváhagyási feltételeit, és a kérelmezőket a következőkkel kapcsolatban megerősítő információk benyújtására kérte:

                           a)

                           a mézelő méheken kívüli beporzókat érintő kockázat;

                           b)

                           a következő növénykultúrákban (vagyis az elsődleges növénykultúrákat váltó kultúrákban) nektárt vagy virágport gyűjtő mézelő méhekre jelentett kockázat;

                           c)

                           lehetséges felvétel a virágzó gyomok gyökerei által;

                           d)

                           a rovarok által kiválasztott mézharmatot gyűjtő mézelő méhekre jelentett kockázat;

                           e)

                           a guttációs folyadékból eredő expozíció és a méhkolónia túlélésére és fejlődésére jelentett akut és hosszú távú kockázat, valamint az említett expozíció által a méhfiasításra jelentett kockázat;

                           f)

                           a sorvetőgép nyomán felszálló por átszállásából eredő expozíció és a méhkolónia túlélésére és fejlődésére jelentett akut és hosszú távú kockázat, valamint az említett expozíció által a méhfiasításra jelentett kockázat;

                           g)

                           a méhkolónia túlélésére és fejlődésére jelentett akut és hosszú távú kockázat, valamint a szennyeződött nektárnak és virágpornak a méhek szervezetébe jutása által a méhfiasításra jelentett kockázat.

               (4)

               A kérelmezők 2014 decemberében az előírt határidőn belül további információkat szolgáltattak a referens tagállamnak, Belgiumnak a méhekkel (azaz a mézelő méhekkel, a poszméhekkel és a magányos méhekkel) kapcsolatban. 2015 márciusában és júniusában aktualizált dossziékat nyújtottak be.

               (5)

               Belgium elvégezte a kérelmező által szolgáltatott kiegészítő információk értékelését, majd 2015. augusztus 31-én az értékelő jelentés tervezetéhez fűzött kiegészítés formájában benyújtotta értékelését a többi tagállamnak, a Bizottságnak és az Európai Élelmiszerbiztonsági Hatóságnak (a továbbiakban: Hatóság).

               (6)

               A Bizottság konzultált a Hatósággal, amely 2016. október 13-án terjesztette elő a klotianidin kockázatértékelésével kapcsolatban levont következtetését (6). A Hatóság megállapította, hogy a klotianidin hatóanyagú növényvédő szerek a legtöbb növény esetében nagy fokú akut kockázatot jelentenek a méhekre. Közelebbről vizsgálva, az őszi gabonafélék esetében a por közvetítette expozícióból eredő, nagy fokú akut kockázatot állapított meg a méheket illetően, valamint azt, hogy a cukorrépa esetében a nagy fokú krónikus kockázatok nem zárhatók ki a méhekkel összefüggésben. Nagy fokú akut és krónikus kockázatokat állapított meg a szennyeződött virágporban és nektárban található szermaradékok fogyasztása miatt, illetve azt, hogy a legtöbb szántóföldi felhasználás esetében nem zárható ki a nagy fokú kockázat. Minden szántóföldi felhasználásmód esetében krónikus és akut kockázatokat állapított meg az elsődleges növénykultúrát váltó kultúrákkal összefüggésben is. Az erdészeti faiskolákkal kapcsolatban a kérelmezők nem nyújtottak be adatokat, tehát a méhekkel kapcsolatos kockázatok nem zárhatók ki. A Hatóság emellett számos esetben úgy ítélte meg, hogy hiányosak az adatok.

               (7)

               A 485/2013/EU végrehajtási rendelet (16) preambulumbekezdésének megfelelően a Bizottság 2015. február 11-én az új tudományos ismeretek felülvizsgálatát kezdeményezte, és ennek érdekében felkérte a Hatóságot, hogy indítson nyílt adatszolgáltatási felhívást. A Hatóság nyílt adatszolgáltatási felhívást indított, amely 2015. szeptember 30-án ért véget (7).

               (8)

               A Bizottság 2015. november 13-án felkérte a Hatóságot, hogy foglaljon állást a vetőmagkezelésre és granulátumként alkalmazott klotianidinnek a méhekkel kapcsolatos aktualizált kockázatértékeléséről, vagyis végezzen szakmai vizsgálatot, és ennek során vegye figyelembe a fent említett nyílt adatszolgáltatási felhívás keretében összegyűlt adatokat, csakúgy mint a vizsgálat tárgyát képező felhasználásmódok szempontjából releváns minden egyéb tanulmányból, kutatásból és megfigyelési tevékenységből származó adatokat. A Hatóság 2018. február 28-án benyújtotta a klotianidin hatóanyagot tartalmazó, vetőmagkezelésre és granulátumként alkalmazott növényvédő szerek méhekkel kapcsolatos kockázatainak aktualizált értékeléséről szóló szakmai vizsgálattal kapcsolatban levont következtetését (8). A kérelmezők lehetőséget kaptak arra, hogy e következtetéssel kapcsolatban észrevételeket tegyenek. A kérelmezők benyújtották észrevételeiket, és azokat a Bizottság alaposan megvizsgálta.

               (9)

               Az értékelő jelentés tervezetét, a hozzá fűzött kiegészítést és a Hatóság következtetéseit a tagállamok és a Bizottság a Növények, Állatok, Élelmiszerek és Takarmányok Állandó Bizottsága keretében közösen megvizsgálták, majd a klotianidinról szóló bizottsági vizsgálati jelentéshez fűzött felülvizsgált kiegészítés formájában 2018. április 27-én véglegesítették.

               (10)

               A Bizottság lehetőséget nyújtott a kérelmezőknek arra, hogy a klotianidinról szóló vizsgálati jelentés felülvizsgált kiegészítésével kapcsolatban észrevételeket tegyenek. A kérelmezők benyújtották észrevételeiket, és azokat a Bizottság alaposan megvizsgálta.

               (11)

               A kérelmezők által 2014-ben és 2015-ben szolgáltatott információk vizsgálatát követően a Bizottság megállapította, hogy a 485/2013/EU végrehajtási rendelet által előírt további megerősítő információk benyújtása elmaradt, a méhekkel kapcsolatos aktualizált kockázatértékelésre vonatkozó következtetés tanulmányozását követően pedig arra következtetésre jutott, hogy további korlátozások bevezetése nélkül a méheket érintő további kockázatok nem zárhatók ki. Szem előtt tartva, hogy a biztonságot és a védelmet az állategészség-védelem Unión belül célul tűzött magas színvonalával összeegyeztethető szinten kell biztosítani, célszerű minden szabadtéri felhasználást betiltani. Indokolt tehát a klotianidin felhasználását az állandó üvegházakra korlátozni, azzal az előírással kiegészítve, hogy az így kapott növénykultúráknak egész életciklusuk alatt az állandó üvegházban kell maradniuk, vagyis nem ültethetők ki a szabadba.

               (12)

               Az 540/2011/EU végrehajtási rendelet mellékletét ezért ennek megfelelően módosítani kell.

               (13)

               Tekintettel azokra a kockázatokra, amelyeket a kezelt vetőmag jelent a méhek számára, a klotianidintartalmú növényvédő szerekkel kezelt vetőmag forgalomba hozatalára és felhasználására ugyanazokat a korlátozásokat kell előírni, mint a klotianidin felhasználására. Indokolt tehát úgy rendelkezni, hogy a klotianidintartalmú növényvédő szerekkel kezelt vetőmag forgalomba hozatala és felhasználása nem megengedett, kivéve, ha a vetőmagot csak állandó üvegházakban használják, és az így kapott növénykultúrák egész életciklusuk alatt az állandó üvegházban maradnak.

               (14)

               A tagállamok számára elegendő időt kell biztosítani a klotianidintartalmú növényvédő szerekre vonatkozó engedélyek módosítására vagy visszavonására.

               (15)

               Amennyiben a tagállamok az 1107/2009/EK rendelet 46. cikke értelmében türelmi időt biztosítanak a klotianidintartalmú növényvédő szerek tekintetében, ez az időszak legfeljebb 2018. december 19-ig tarthat.

               (16)

               A megfelelő átmeneti időszak biztosítása érdekében indokolt úgy rendelkezni, hogy a kezelt vetőmag forgalomba hozatalára és felhasználására vonatkozó tilalom csak 2018. december 19-én lépjen hatályba.

               (17)

               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

         ELFOGADTA EZT A RENDELETET:
   1. cikk
   Az 540/2011/EU végrehajtási rendelet módosítása
   Az 540/2011/EU végrehajtási rendelet mellékletének A. része e rendelet mellékletének megfelelően módosul.
   2. cikk
   A kezelt vetőmag forgalomba hozatalának és felhasználásának tilalma
   A klotianidintartalmú növényvédő szerekkel kezelt vetőmag nem hozható forgalomba és nem használható fel, az alábbi kivételtől eltekintve:

               a)

               a vetőmagot kizárólag állandó üvegházakban való felhasználásra szánják, és

               b)

               az így kapott növénykultúrák teljes életciklusuk alatt az állandó üvegházban maradnak.

         3. cikk
   Átmeneti intézkedések
   A tagállamok a klotianidin hatóanyagú növényvédő szerekre érvényben lévő engedélyeket az 1107/2009/EK rendeletnek megfelelően legkésőbb 2018. szeptember 19-ig szükség szerint módosítják vagy visszavonják.
   4. cikk
   Türelmi idő
   A tagállamok által az 1107/2009/EK rendelet 46. cikke értelmében biztosított türelmi időnek a lehető legrövidebbnek kell lennie, és legkésőbb 2018. december 19-én le kell járnia.
   5. cikk
   A 485/2013/EU végrehajtási rendelet módosítása
   A klotianidintartalmú növényvédő szerekkel kezelt vetőmagot illetően a 485/2013/EU végrehajtási rendelet 2. cikke törlésre kerül.
   6. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   A 2. és az 5. cikk azonban csak 2018. december 19-től alkalmazandó.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. május 29-én.

            a Bizottság részéről

            az elnök

         Jean-Claude JUNCKER

      (1)  HL L 309., 2009.11.24., 1. o.

      (2)  A Bizottság 2006/41/EK irányelve (2006. július 7.) a 91/414/EGK tanácsi irányelvnek a klotianidin és a petoxamid hatóanyagként való felvétele céljából történő módosításáról (HL L 187., 2006.7.8., 24. o.).

      (3)  A 91/414/EGK irányelv (1991. július 15.) növényvédő szerek forgalomba hozataláról (HL L 230., 1991.8.19., 1. o.).

      (4)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

      (5)  A Bizottság 485/2013/EU végrehajtási rendelete (2013. május 24.) az 540/2011/EU végrehajtási rendeletnek a klotianidin, a tiametoxam és az imidakloprid hatóanyag jóváhagyási feltételei, valamint az e hatóanyagokat tartalmazó növényvédő szerrel kezelt vetőmagok használatának és értékesítésének tilalma tekintetében történő módosításáról (HL L 139., 2013.5.25., 12. o.).

      (6)  EFSA (Európai Élelmiszerbiztonsági Hatóság), 2016. Conclusion on the peer review of the pesticide risk assessment for the active substance clothianidin in light of confirmatory data submitted (A klotianidin hatóanyagú növényvédő szerek kockázatértékelésének megerősítő adatok alapján végzett szakmai vizsgálatából levont következtetés). EFSA Journal 2016;14(11):4606, 34 o. doi:10.2903/j.efsa.2016.4606.

      (7)  EFSA (Európai Élelmiszerbiztonsági Hatóság), 2015. Technical report on the open call for new scientific information as regards the risk to bees from the use of the three neonicotinoid pesticide active substances clothianidin, imidacloprid and thiamethoxam applied as seed treatments and granules in the EU (Technikai jelentés az EU-ban vetőmagkezelésre és granulátumként alkalmazott három neonikotinoid növényvédőszer-hatóanyag, a klotianidin, az imidakloprid és a tiametoxam esetében a méheket illetően felmerülő kockázatokkal kapcsolatos tudományos információk benyújtására irányuló nyílt felhívásról). EFSA supporting publication (kapcsolódó közlemény), 2015:EN-903. 8. o.

      (8)  EFSA (Európai Élelmiszerbiztonsági Hatóság), 2018. Conclusion on the peer review of the pesticide risk assessment for bees for the active substance clothianidin considering the uses as seed treatments and granules (A klotianidin hatóanyagot tartalmazó, vetőmagkezelésre és granulátumként alkalmazott növényvédő szerek méhekre jelentett kockázatainak értékeléséről szóló szakmai vizsgálattal kapcsolatban levont következtetés). EFSA Journal 2018;16(2):5177. 86. o.

      MELLÉKLET
      Az 540/2011/EU végrehajtási rendelet melléklete A. részének 121. sorában – klotianidin – az „Egyedi rendelkezések” oszlop helyébe a következő szöveg lép:

         „A. RÉSZ
         Felhasználása kizárólag állandó üvegházakban alkalmazott rovarirtó szerként vagy csak állandó üvegházakban való felhasználásra szánt vetőmag kezelésére engedélyezhető. Az így kapott növénykultúráknak teljes életciklusuk alatt az állandó üvegházban kell maradniuk.
         B. RÉSZ
         Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni mind az Élelmiszerlánc- és Állategészségügyi Állandó Bizottságban 2006. január 27-én véglegesített, a klotianidinról szóló vizsgálati jelentésben és különösen annak I. és II. függelékében található megállapításokat, mind a Növények, Állatok, Élelmiszerek és Takarmányok Állandó Bizottságában 2018. április 27-én véglegesített, a klotiniadinról szóló vizsgálati jelentés felülvizsgált kiegészítésében található megállapításokat.
         Az átfogó értékelésben a tagállamoknak fokozott figyelmet kell fordítaniuk a következőkre:

                     —

                     a felszín alatti vizekre jelentett kockázat,

                     —

                     az állandó üvegházakba beporzás céljából beengedett méhekre és poszméhekre jelentett kockázat,

                     —

                     a méhek abból eredő expozíciója, hogy az állandó üvegházakban található szennyezett vizet fogyasztják.

               A tagállamok gondoskodnak arról, hogy a vetőmag bevonása kizárólag speciális vetőmagkezelő létesítményben történjen. Az ilyen létesítményeknek a lehető legjobb technikákat kell alkalmazniuk, hogy a vetőmag bevonása, valamint a tárolás és a szállítás során a porkibocsátás a lehető legkisebb legyen.
         A felhasználási feltételek között adott esetben kockázatcsökkentő intézkedéseknek is szerepelniük kell.”


title: A Bizottság (EU) 2018/787 végrehajtási rendelete (2018. május 25.) egyes áruk Kombinált Nómenklatúra szerinti besorolásáról

text:
                  31.5.2018

                  HU

                  Az Európai Unió Hivatalos Lapja

                  L 134/1

            A BIZOTTSÁG (EU) 2018/787 VÉGREHAJTÁSI RENDELETE
      (2018. május 25.)
      egyes áruk Kombinált Nómenklatúra szerinti besorolásáról
      AZ EURÓPAI BIZOTTSÁG,
      tekintettel az Európai Unió működéséről szóló szerződésre,
      tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
      mivel:

                  (1)

                  A 2658/87/EGK tanácsi rendelet (2) mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.

                  (2)

                  A 2658/87/EGK rendelet meghatározza a Kombinált Nómenklatúra értelmezésére vonatkozó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul, vagy azt bármilyen további albontással egészíti ki, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.

                  (3)

                  Az említett általános szabályok értelmében a mellékletben szereplő táblázat (1) oszlopában leírt árukat a táblázat (3) oszlopában feltüntetett indokok alapján a (2) oszlopban megjelölt KN-kód alá kell besorolni.

                  (4)

                  Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseivel összhangban nem álló kötelező érvényű tarifális felvilágosítást a jogosult – a 952/2013/EU rendelet 34. cikkének (9) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.

                  (5)

                  Az e rendeletben előírt intézkedések összhangban vannak a Vámkódexbizottság véleményével,

            ELFOGADTA EZT A RENDELETET:
      1. cikk
      A melléklet táblázatának (1) oszlopában leírt árukat a Kombinált Nómenklatúrában a táblázat (2) oszlopában megjelölt KN-kód alá kell besorolni.
      2. cikk
      Az e rendelet rendelkezéseivel összhangban nem álló kötelező érvényű tarifális felvilágosítás – a 952/2013/EU rendelet 34. cikkének (9) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.
      3. cikk
      Ez a rendelet az Európai Unió Hivatalos Lapjában való kihirdetését követő huszadik napon lép hatályba.

         Ez a rendelet teljes egészében kötelező és közvetlenül alkalmazandó valamennyi tagállamban.
         Kelt Brüsszelben, 2018. május 25-én.

               a Bizottság részéről,

               az elnök nevében,

            Stephen QUEST

               főigazgató

               Adóügyi és Vámuniós Főigazgatóság

         (1)  HL L 269., 2013.10.10., 1. o.

         (2)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).

         MELLÉKLET

                     Árumegnevezés

                     Besorolás
                     (KN-kód)

                     Indokolás

                     (1)

                     (2)

                     (3)

                     Egy árucikk (ún. „fűzős bokaortézis”), amelyet több textildarabból varrtak össze, a sarok és a lábujjak számára biztosított nyílásokkal, a nyílások és az árucikk szélei mentén beszegve. A felsőrészt egy hurkolt textilanyagból készült nyelv zárja. A többi textilrész elasztikusan hurkolt textilanyagok rétegeiből áll.
                     A textilrészhez egy rugalmas, az árucikk külsején csak részben látható műanyag lapot rögzítettek. A talpat körülölelő műanyag lap az árucikk felsőrésze mentén fűzőlyukakkal, a szár mentén pedig fűzőkapcsokkal van ellátva, amelyek lehetővé teszik, hogy az árucikket textilfűzők segítségével a lábra és a lábszár köré lehessen szorítani.
                     A műanyag lap némi stabilitást ad az árucikknek. Mindazonáltal rugalmas, és a fűzők meghúzásakor nyomást gyakorol a lábra és a lábszárra.
                     Az árucikket úgy állítják vám elé, hogy cipőben hordható, és bokarögzítőként szolgál bokaficam, bokazúzódás, szalagszakadás és -sérülés esetén, ilyen sérülések megelőzéséhez, illetve laza ínszalagok esetében is. Az árucikk mindazonáltal nem tudja teljes mértékben megakadályozni a sérült testrész bizonyos irányú elmozdulását.
                     A műtét utáni rehabilitáció során elősegíti a visszatérést a teljes testsúlyú terhelésre.
                     Lásd a képeket. (*1)

                     6307 90 10

                     A besorolást a Kombinált Nómenklatúra értelmezésére vonatkozó 1., 3. c) és 6. általános szabály, valamint a 6307 , a 6307 90  és a 6307 90 10  KN-kód szövege határozza meg.
                     Az árucikk nem igazítható egy adott beteg konkrét sérüléséhez, hanem multifunkcionális felhasználású. Hasonló egy egyszerű textilkötéshez, amelyet az ínszalag köré kell csavarni, illetve bizonyos testrészekre kell szorítani azért, hogy nyomást gyakorolva elősegítse a gyógyulást, vagy további sérüléseket akadályozzon meg azáltal, hogy nem teszi lehetővé a nemkívánatos mozdulatok tudatalatti, reflexszerű megtételét (lásd még az Európai Unió Kombinált Nómenklatúrájának magyarázatában (KNM) a 9021 10 10  alszámhoz tartozó magyarázat második bekezdését).
                     Következésképpen az árucikk objektív jellemzői nem teszik lehetővé, hogy különösen alkotóanyagai (rugalmas anyagok), használatának módja (nyomásgyakorlás megszorítás révén) vagy a beteg sajátos sérüléséhez való igazíthatóság alapján az árucikk megkülönböztethető legyen az általános használatra szánt hagyományos támasztóeszközöktől (lásd a 90. árucsoporthoz tartozó megjegyzések 6. pontját és a C-260/00C-263/00. sz., Lohmann és Medi Bayreuth egyesített ügyekben 2002. november 7-én hozott ítélet [ECLI:EU:C:2002:637] 39. és 45. pontját).
                     Ráadásul az árucikk nem sorolható be a 9021 10 10  KN-kód alá ortopédiai berendezésként, mivel rugalmasságából adódóan nem tudja teljesen megakadályozni a sérült testrész bizonyos irányú elmozdulását a további sérülések megelőzésére (lásd még a KNM 9021 10 10  alszámhoz tartozó magyarázata második bekezdését). Szalagszakadás esetén például az árucikknek még futáskor és ugráláskor is meg kellene akadályoznia a bokaízület oldalirányú elmozdulását. Az árucikket alkotó textilanyag és a rugalmas műanyag azonban futáskor nem képes megtartani a test súlyát.
                     A nyomásgyakorlás kívánt hatását a műanyag és a textilanyagok együttesen biztosítják. Következésképpen a Kombinált Nómenklatúra értelmezésére vonatkozó 3.b) általános szabály alapján mindkét anyag egyformán nélkülözhetetlen, így az árucikket az egyaránt szóba jöhető vámtarifaszámok közül számsorrendben az utolsó alá kell besorolni (3926  és 6307  vtsz.).
                     Az árucikket ezért a 6307 90 10  KN-kód alá, más textil készáruként kell besorolni.

            (*1)  A képek csupán tájékoztató jellegűek.


title: A Bizottság (EU) 2018/788 végrehajtási rendelete (2018. május 30.) a Kínai Népköztársaságból származó egyes üvegrostból készült hálószövetek behozatalára vonatkozó, az Indiában, az Indonéziában, a Malajziában, a Tajvanon és a Thaiföldön feladott, akár ezekből az országokból származóként, akár nem ilyenként bejelentett egyes üvegrostból készült hálószövetek behozatalára is kiterjesztett végleges dömpingellenes vámnak az (EU) 2016/1036 európai parlamenti és tanácsi rendelet 11. cikkének (2) bekezdése szerinti hatályvesztési felülvizsgálatot követő kivetéséről szóló (EU) 2017/1993 végrehajtási rendelet módosításáról

text:
               31.5.2018

               HU

               Az Európai Unió Hivatalos Lapja

               L 134/5

         A BIZOTTSÁG (EU) 2018/788 VÉGREHAJTÁSI RENDELETE
   (2018. május 30.)
   a Kínai Népköztársaságból származó egyes üvegrostból készült hálószövetek behozatalára vonatkozó, az Indiában, az Indonéziában, a Malajziában, a Tajvanon és a Thaiföldön feladott, akár ezekből az országokból származóként, akár nem ilyenként bejelentett egyes üvegrostból készült hálószövetek behozatalára is kiterjesztett végleges dömpingellenes vámnak az (EU) 2016/1036 európai parlamenti és tanácsi rendelet 11. cikkének (2) bekezdése szerinti hatályvesztési felülvizsgálatot követő kivetéséről szóló (EU) 2017/1993 végrehajtási rendelet módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8-i (EU) 2016/1036 európai parlamenti és tanácsi rendeletre (1) (a továbbiakban: alaprendelet) és különösen annak 11. cikke (4) bekezdésére és 13. cikke (4) bekezdésére,
   mivel:
   1.   HATÁLYBAN LÉVŐ INTÉZKEDÉSEK

               (1)

               A 791/2011/EU végrehajtási rendelettel (2) a Tanács a Kínai Népköztársaságból származó egyes üvegrostból készült hálószövetek behozatalára vonatkozóan 62,9 %-os maradék dömpingellenes vámot vetett ki. Az alaprendelet 13. cikke alapján lefolytatott kijátszásellenes vizsgálatot követően a Tanács az 1371/2013/EU végrehajtási rendelettel (3) kiterjesztette ezeket az intézkedéseket az Indiában és az Indonéziában feladott, akár Indiából vagy Indonéziából származóként, akár nem ilyenként bejelentett érintett termék behozatalára is (a továbbiakban: kiterjesztett intézkedések). A kiterjesztett intézkedések tekintetében ugyanez a rendelet egy indiai exportáló gyártó számára mentességet biztosított. Később az (EU) 2015/1507 bizottsági végrehajtási rendelettel (4) egy másik indiai exportáló gyártó szintén mentességet kapott a kiterjesztett intézkedések alól.

               (2)

               Az alaprendelet 13. cikke alapján lefolytatott kijátszásellenes vizsgálatot követően a dömpingellenes intézkedéseket a Malajziára (5), Tajvanra és Thaiföldre (6) is kiterjesztették.

               (3)

               Az intézkedések folytatását megerősítő hatályvesztési felülvizsgálatát követően a jelenleg hatályos intézkedések az (EU) 2017/1993 bizottsági végrehajtási rendelet (7) által kivetett dömpingellenes vámok.

         2.   FELÜLVIZSGÁLATI KÉRELEM

               (4)

               Az Európai Bizottsághoz (a továbbiakban: Bizottság) az alaprendelet 11. cikkének (4) bekezdése és 13. cikkének (4) bekezdése alapján a későbbiek során kérelem érkezett a Kínai Népköztársaságból származó, felülvizsgálat tárgyát képező termék behozatalára vonatkozó és az Indiában feladott – akár Indiából származóként, akár nem ilyenként bejelentett termékek behozatalára is kiterjesztett dömpingellenes intézkedések alóli mentessége érdekében.

               (5)

               A kérelmet az SPG Glass Fibre PVT. LTD (a továbbiakban: kérelmező) a felülvizsgálat tárgyát képező terméket Indiában (a továbbiakban: érintett ország) előállító exportáló gyártója nyújtotta be 2017. január 26-án. Ez a kérelem a kiterjesztett intézkedések alóli mentességnek a kérelmező tekintetében történő megszerzésének lehetőségére korlátozódott.

               (6)

               A Bizottság megvizsgálta a kérelmező által benyújtott bizonyítékot, és úgy ítélte meg, hogy az – az alaprendelet 11. cikkének (4) bekezdése és 13. cikkének (4) bekezdése szerint – elegendő a vizsgálat megindításának indoklásához. A Bizottság ezért 2017. szeptember 1-jén vizsgálatot indított az (EU) 2017/1514 bizottsági végrehajtási rendelet (8) Európai Unió Hivatalos Lapjában történő közzétételével.

               (7)

               Ezen túlmenően az (EU) 2017/1514 végrehajtási rendelet 3. cikkének értelmében a Bizottság felszólította a vámhatóságokat, hogy tegyék meg a szükséges lépéseket az Indiában feladott, a kérelmező által előállított és az Unióba történő kivitelre értékesített, felülvizsgálat tárgyát képező termék behozatalainak az alaprendelet 14. cikkének (5) bekezdése szerinti nyilvántartásba vétele érdekében.

         3.   A FELÜLVIZSGÁLAT TÁRGYÁT KÉPEZŐ TERMÉK

               (8)

               A jelenlegi felülvizsgálat tárgyát képező termék a Kínai Népköztársaságból származó, valamint az Indiában feladott, akár Indiából származóként, akár nem ilyenként bejelentett, jelenleg az ex 7019 51 00 és ex 7019 59 00 KN-kód alá besorolt, hosszában és szélességében is több mint 1,8 mm szemnagyságú és több mint 35 g/m2 fajlagos tömegű, üvegrostból készült hálószövet (kivéve az üvegszál korongokat) (a továbbiakban: felülvizsgálat tárgyát képező termék).

         4.   VIZSGÁLAT

   a)   Vizsgálati időszak

               (9)

               Az adatszolgáltatási időszak a 2016. július 1-jétől2017. június 30-ig tartó időszakra terjedt ki. Az adatok gyűjtésére a kiterjesztett intézkedések bevezetését eredményező (2012. április 1-jétől2013. március 31-ig tartó) vizsgálati időszaktól kezdődően az adatszolgáltatási időszak végéig került sor (a továbbiakban: felülvizsgálati időszak).

               (10)

               A felülvizsgálat megindításáról a Bizottság hivatalosan értesítette az uniós ágazatot, a kérelmezőt és India kormányát. Az érdekelt feleket felkérték álláspontjuk kifejtésére, és tájékoztatást kaptak arról, hogy lehetőségük van meghallgatást kérni. Nem érkeztek be észrevételek és az érdekelt felek sem kérelmeztek meghallgatást a Bizottságtól.

               (11)

               A Bizottság kérdőívet küldött ki a kérelmezőnek, aki válaszát a megadott határidőn belül visszaküldte. A Bizottság megvizsgálta és a helyszínen ellenőrizte a felülvizsgálat céljaihoz szükségesnek tartott valamennyi információt. A kérelmező telephelyén ellenőrző látogatásra került sor az indiai Mumbaiban és Umbergaonban.

         b)   A kérelmező

               (12)

               A kérelmező az SPG Glass Fibre PVT.LTD a felülvizsgálat tárgyát képező termék exportáló gyártója Indiában.

         c)   A vizsgálat ténymegállapításai

               (13)

               A Bizottság megvizsgálta, hogy teljesültek-e a mentesség biztosításának az alaprendelet 11. cikk (4) bekezdése és a 13. cikk (4) bekezdése szerinti feltételei.

               (14)

               A vizsgálat megerősítette, hogy a kérelmező a kiterjesztett intézkedések bevezetését eredményező, kijátszást vizsgáló eljárás vizsgálati időszaka alatt – vagyis 2012. április 1. és 2013. március 31. között – nem exportálta a felülvizsgálat tárgyát képező terméket az Unióba.

               (15)

               A vizsgálat megerősítette, hogy a kérelmező egyetlen olyan kínai exportőrrel vagy gyártóval sem állt kapcsolatban, amelyekre a dömpingellenes intézkedések alkalmazandók.

               (16)

               Ezen túlmenően a vizsgálat azt is megerősítette, hogy a kérelmező a felülvizsgálat tárgyát képező termék valódi gyártója, aki nem vesz részt az intézkedések kijátszásában. A kérelmező egy integrált gyártó, aki az üvegrostok előállításához belföldön előállított üveggömböket szerez be, amelyet nyersanyagként használ fel hálószövetek előállításához. A készterméket a későbbiekben a belföldi piacon értékesíti folyamatosan. A közelmúltban, mivel a kérelmező az áruit exportálni szándékozza, néhány, az Európai Unión kívüli országokba irányuló exportügyletre került sor.

               (17)

               A vizsgálat megerősítette, hogy a kérelmező nem vásárolt felülvizsgálat tárgyát képező készterméket a Kínai Népköztársaságból azzal a céllal, hogy azt továbbértékesítse vagy továbbszállítsa az Unióba.

               (18)

               A kérelmező jogi kötőerejű, írásbeli bizonyítékkal is tudott szolgálni, amely a felülvizsgálat tárgyát képező termék egy Unióban található vevő részére történő szállításának kötelezettségét írta elő. Tényleges szállításokra még nem került sor, mivel kölcsönösen megállapodtak abban, hogy megvárják ezen eljárás végkimenetelét, mielőtt megkezdenék a szállításokat.

               (19)

               A fenti megállapításokat közölték a kérelmezővel és az uniós gazdasági ágazattal, amelyek számára lehetőséget biztosítottak észrevételeik megtételére. A kérelmező válaszában egyetértett a Bizottság megállapításaival.

               (20)

               Az uniós gazdasági ágazat észrevételeket tett a közléssel kapcsolatban és ellenvetését fejezte ki a mentesség miatt. Az uniós gazdasági ágazat mindenekelőtt aggályait fejezte ki az SPG gyártásának integrált jellegével és azzal a megállapítással kapcsolatban, hogy a nyersanyagok nem kínai eredetűek voltak. Azt is vitatta, hogy az SPG saját maga törekedne az üvegrost gyártására, mivel az egy elavult olvasztási eljárással és kiugróan magas energiaköltségekkel járna. Az ágazat panaszát fejezte ki azzal kapcsolatban is, hogy a betekinthető ügyiratban nem volt lehetőség ezen aggályok kifejezésére, különösen a korábban rögzített adatokkal kapcsolatosan.

               (21)

               A Bizottság a betekinthető ügyiratot egy magyarázó feljegyzéssel egészítette ki, amely megerősíti, hogy a C típusú üvegrost-cérna és orsóra tekert üvegszál Kínából történő beszerzését az SPG felváltotta az Indiából beszerzett üveggömbökből történő, saját előállításű üvegszál-gyártással. Erre 2016-tól kezdődően került sor, amikor megfelelő gépeket vásároltak és ezzel az SPG az érintett termék integrált előállítójává vált. Ezek a tények és a párhuzamos energiaköltség-növekedés a helyszíni vizsgálaton megerősítést nyert. Mindazonáltal a megállapítások nem teszik lehetővé a gyártási eljárás megfelelőségének megítélését. Az uniós gazdasági ágazat állításait ezért a Bizottság elutasította.

         d)   Következtetések

               (22)

               A (13)–(18) preambulumbekezdésekben leírt megállapításokkal összhangban a Bizottság megállapítja, hogy a kérelmező teljesíti az alaprendelet 11. cikkének (4) bekezdése és 13. cikkének (4) bekezdése szerinti mentességre vonatkozó feltételeket, valamint a kérelmezőt fel kell venni az (EU) 2017/1993 végrehajtási rendelettel kivetett dömpingellenes vám alól mentességben részesülő vállalatok jegyzékébe.

               (23)

               A kérelmező által gyártott, felülvizsgálat tárgyát képező termék behozatalára megadott, a kiterjesztett intézkedések alóli mentesség az alaprendelet 13. cikkének (4) bekezdése értelmében csak addig marad érvényben, amíg a végső megállapításokban szereplő tények igazolják a mentesség engedélyezését. Amennyiben új meggyőző bizonyítékok a mentesség alapjául szolgáló tények ellenkezőjére utalnak, a Bizottság vizsgálatot kezdeményezhet annak megállapítására, hogy indokolt-e a mentesség visszavonása.

               (24)

               A kérelmező által gyártott, felülvizsgálat tárgyát képező termék behozatalának a kiterjesztett intézkedések alóli mentessége a jelenlegi felülvizsgálat megállapításain alapul. E mentesség így kizárólag az Indiában feladott és az előzőekben megnevezett konkrét jogi személy által előállított, felülvizsgálat tárgyát képező termék behozatalára alkalmazható. Azon importált, felülvizsgálat tárgyát képező termékek, amelyeket bármely olyan más vállalat gyártott, amelyet az (EU) 2017/1993 végrehajtási rendelet 1. cikkének (3) bekezdése külön, névvel együtt nem említ – ideértve a kifejezetten megemlített vállalatokkal kapcsolatban álló vállalatokat is –, nem élvezhetnek mentességet, és a fent említett rendelet által kivetett maradványvám vonatkozik rájuk.

               (25)

               Az (EU) 2017/1993 végrehajtási rendeletet módosítani kell az SPG Glass Fibre PVT. LTD-nek a rendelet 1. cikkének (3) bekezdésébe történő felvételével.

               (26)

               A mentesség igénybevételéhez egy olyan számlát kell kiállítani a vámhatóság részére, amely megfelel bizonyos követelményeknek. Meg kell jegyezni, hogy ugyanaz a követelmény vonatkozik a Montex Glass Fibre Industries Pvt.Ltd és a Pyrotek India Pvt. Ltd. vállalkozásokra. Ezek a vállalkozások már mentességet élveznek a hatályban lévő intézkedések alól. Mivel ez a feltétel nem szerepelt az (EU) 2017/1993 végrehajtási rendeletben, a mulasztás helyesbítésére e rendelet révén kerül sor.

         5.   KOMITOLÓGIAI KÖVETELMÉNYEK

               (27)

               Ez a rendelet összhangban van az (EU) 2016/1036 rendelet 15. cikkének (1) bekezdésével létrehozott bizottság véleményével,

         ELFOGADTA EZT A RENDELETET:
   1. cikk
   Az (EU) 2017/1993 végrehajtási rendelet a következőképpen módosul:

               1.

               Az 1. cikk (3) bekezdése helyébe a következő szöveg lép:
               „3.   A Bizottság a Kínai Népköztársaságból származó behozatalra alkalmazandó, a (2) bekezdésben meghatározott végleges dömpingellenes vámot kiterjeszti ugyanezen hálószövetek Indiában és Indonéziában feladott, akár Indiából vagy Indonéziából származóként, akár nem ilyenként bejelentett behozatalára (TARIC-kódok: 7019510014, 7019510015, 7019590014 és 7019590015) a Montex Glass Fibre Industries Pvt. Ltd (TARIC-kiegészítő kód: B942) és a Pyrotek India Pvt. Ltd (TARIC-kiegészítő kód: C051), valamint az SPG GLASS FIBRE PVT. LTD (TARIC-kiegészítő kód: C205) által gyártott hálószövetek behozatala kivételével, ugyanezen hálószövetek Malajziában feladott, akár Malajziából származóként, akár nem ilyenként bejelentett behozatalára (TARIC-kódok: 7019510011 és 7019590011), valamint ugyanezen hálószövetek Tajvanon és Thaiföldön feladott, akár Tajvanról vagy Thaiföldről származóként, akár nem ilyenként bejelentett behozatalára (TARIC-kódok: 7019510012, 7019510013, 7019590012 és 7019590013).
               A Montex Glass Fibre Industries Pvt. Ltd, a Pyrotek India Pvt. Ltd és az SPG Glass Fibre PVT. LTD részére nyújtott mentesség alkalmazásának feltétele a tagállamok vámhatóságai előtt egy olyan érvényes kereskedelmi számla bemutatása, amely megfelel az e rendelet II. mellékletében meghatározott követelményeknek. Amennyiben ilyen számla bemutatására nem kerül sor, az (1) bekezdéssel elrendelt dömpingellenes vámot kell alkalmazni.”

               2.

               E rendelet mellékletének szövege II. mellékletként egészíti ki a szöveget.

         2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. május 30-án.

            a Bizottság részéről

            az elnök

         Jean-Claude JUNCKER

      (1)  HL L 176., 2016.6.30., 21. o.

      (2)  A Tanács 791/2011/EU végrehajtási rendelete (2011. augusztus 3.) a Kínai Népköztársaságból származó egyes üvegrostból készült hálószövetek behozatalára vonatkozó végleges dömpingellenes vám kivetéséről és a kivetett ideiglenes vám végleges beszedéséről. (HL L 204., 2011.8.9., 1. o.).

      (3)  A Tanács 1371/2013/EU végrehajtási rendelete (2013. december 16.) a 791/2011/EU végrehajtási rendelettel a Kínai Népköztársaságból származó egyes üvegrostból készült hálószövetek behozatalára kivetett végleges dömpingellenes vámnak az Indiában vagy Indonéziában feladott, akár Indiából vagy Indonéziából származóként, akár nem ilyenként bejelentett egyes üvegrostból készült hálószövetek behozatalára történő kiterjesztéséről (HL L 346., 2013.12.20., 20. o.).

      (4)  A Bizottság (EU) 2015/1507 végrehajtási rendelete (2015. szeptember 9.) a Kínai Népköztársaságból származó egyes üvegrostból készült hálószövetek behozatalára kivetett végleges dömpingellenes vámnak a többek között Indiában feladott, akár Indiából származóként, akár nem ilyenként bejelentett egyes üvegrostból készült hálószövetek behozatalára történő kiterjesztéséről szóló 1371/2013/EU tanácsi végrehajtási rendelet módosításáról, (HL L 236., 2015.9.10., 1. o.).

      (5)  A Tanács 672/2012/EU végrehajtási rendelete (2012. július 16.) a 791/2011/EU végrehajtási rendelettel a Kínai Népköztársaságból származó egyes üvegrostból készült hálószövetek behozatalára kivetett végleges dömpingellenes vámnak a Malajziában feladott, akár Malajziából származóként, akár nem ilyenként bejelentett egyes üvegrostból készült hálószövetek behozatalára történő kiterjesztéséről (HL L 196., 2012.7.24., 1. o.).

      (6)  A Tanács 21/2013/EU végrehajtási rendelete (2013. január 10.) a 791/2011/EU végrehajtási rendelettel a Kínai Népköztársaságból származó egyes üvegrostból készült hálószövetek behozatalára kivetett végleges dömpingellenes vámnak a Tajvanon vagy Thaiföldön feladott, akár Tajvanról vagy Thaiföldről származóként, akár nem ilyenként bejelentett egyes üvegrostból készült hálószövetek behozatalára történő kiterjesztéséről (HL L 11., 2013.1.16., 1. o.).

      (7)  A Bizottság (EU) 2017/1993 végrehajtási rendelete (2017. november 6.) a Kínai Népköztársaságból származó egyes üvegrostból készült hálószövetek behozatalára vonatkozó, az Indiában, az Indonéziában, a Malajziában, a Tajvanon és a Thaiföldön feladott, akár ezekből az országokból származóként, akár nem ilyenként bejelentett egyes üvegrostból készült hálószövetek behozatalára is kiterjesztett végleges dömpingellenes vámnak az (EU) 2016/1036 európai parlamenti és tanácsi rendelet 11. cikkének (2) bekezdése szerinti hatályvesztési felülvizsgálatot követő kivetéséről, (HL L 288., 2017.11.7., 4. o.).

      (8)  A Bizottság (EU) 2017/1514 végrehajtási rendelete (2017. augusztus 31.) a 791/2011/EU végrehajtási rendelettel a Kínai Népköztársaságból származó egyes üvegrostból készült hálószövetek behozatalára kivetett végleges dömpingellenes vámnak az Indiában vagy Indonéziában feladott, akár Indiából vagy Indonéziából származóként, akár nem ilyenként bejelentett egyes üvegrostból készült hálószövetek behozatalára történő kiterjesztéséről szóló 1371/2013/EU tanácsi végrehajtási rendelet felülvizsgálatának a dömpingellenes intézkedések alól egy indiai exportáló gyártó számára biztosítható mentesség lehetőségének meghatározása céljából történő megindításáról, a dömpingellenes vámnak a szóban forgó exportáló gyártótól érkező behozatalok tekintetében való hatályon kívül helyezéséről és a szóban forgó exportáló gyártótól érkező behozatalokra vonatkozó nyilvántartásbavételi kötelezettség megállapításáról, (HL L 226., 2017.9.1., 1. o.).

      MELLÉKLET
      „
            II. MELLÉKLET
            Az 1. cikk (3) bekezdésében említett érvényes kereskedelmi számlán szerepelnie kell a kereskedelmi számlát kibocsátó vállalat tisztségviselője által aláírt, alábbi formátumú nyilatkozatnak:

                        1.

                        A kereskedelmi számlát kibocsátó vállalat tisztségviselőjének neve és beosztása.

                        2.

                        A következő nyilatkozat:
                        »Alulírott igazolom, hogy az e számla tárgyát képező, az Európai Unióba történő kivitelre értékesített (mennyiség) (érintett terméket) a(z) (vállalat neve és címe) (TARIC-kiegészítő kód) állította elő az (érintett ország)-ban/-ben. Kijelentem, hogy az e számlán szereplő adatok hiánytalanok és megfelelnek a valóságnak.«

                        3.

                        Dátum és aláírás.

                  ”


title: A Bizottság (EU) 2018/791 végrehajtási rendelete (2018. május 31.) a Közösségben a meghatározott növényegészségügyi kockázatoknak kitett védett övezetek elismeréséről szóló 690/2008/EK rendelet módosításáról

text:
                  1.6.2018

                  HU

                  Az Európai Unió Hivatalos Lapja

                  L 136/1

            A BIZOTTSÁG (EU) 2018/791 VÉGREHAJTÁSI RENDELETE
      (2018. május 31.)
      a Közösségben a meghatározott növényegészségügyi kockázatoknak kitett védett övezetek elismeréséről szóló 690/2008/EK rendelet módosításáról
      AZ EURÓPAI BIZOTTSÁG,
      tekintettel az Európai Unió működéséről szóló szerződésre,
      tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 2. cikke (1) bekezdésének h) pontjára,
      tekintettel az Egyesült Királyság, Finnország, Görögország, Írország, Litvánia, Málta, Olaszország, Portugália, Svédország, Szlovákia és Szlovénia által benyújtott kérelmekre,
      mivel:

                  (1)

                  A 690/2008/EK bizottsági rendelet (2) egyes tagállamokat és egyes tagállami területeket bizonyos károsítók tekintetében védett övezetté nyilvánított. Néhány területet csak átmenetileg nyilvánítottak védett övezetté, hogy az érintett tagállam minden olyan információt rendelkezésre tudjon bocsátani, amely a tagállam vagy az érintett terület tekintetében a károsítók jelenlétének kizárásához szükséges, vagy meghozza az érintett károsítók felszámolására irányuló intézkedéseket. Azóta néhány tagállam bizonyos védett övezeteinek növényegészségügyi státusza jelentős mértékben megváltozott.

                  (2)

                  Finnország területét tartósan védett övezetnek nyilvánították a Bemisia tabaci Genn. (európai populációk) tekintetében. A nem kielégítő mértékű gazdaságosság és növényegészségügyi haszon miatt Finnország kérelmezte védett övezeti státuszának visszavonását. Ennélfogva Finnországot a Bemisia tabaci Genn (európai populációk) tekintetében a továbbiakban nem indokolt védett övezetnek elismerni.

                  (3)

                  Portugáliában az Azori-szigetek területét 2018. április 30-ig védett övezetként ismerték el a Globodera pallida (Stone) Behrens, a Globodera rostochiensis (Wollenweber) Behrens és a Rhynchophorus ferrugineus (Olivier) tekintetében. A Portugália által benyújtott további információk arra utalnak, hogy az Azori-szigetek területe továbbra is mentes az említett károsítóktól. Ezért az Azori-szigeteket az említett károsítók tekintetében időkorlát nélkül védett övezetként kell elismerni.

                  (4)

                  Az Egyesült Királyság és Írország kérelmet nyújtott be, hogy Észak-Írország és Írország területét a Liriomyza huidobrensis (Blanchard) és a Liriomyza trifolii (Burgess) tekintetében védett övezetként ismerjék el. Az Írországban 2011 óta, illetve az Észak-Írországban (Egyesült Királyság) 2012 óta elvégzett felmérések alapján Írország és az Egyesült Királyság bizonyítékokat szolgáltatott arra vonatkozóan, hogy területükön nincsenek jelen az érintett károsítók annak ellenére, hogy ott meghonosodásuk szempontjából kedvezőek a feltételek. Ugyanakkor további vizsgálatok elvégzésére van szükség. E vizsgálatokat a Bizottság felügyelete alatt álló szakértőknek kell ellenőrizniük. Ezért Észak-Írországot (Egyesült Királyság) és Írországot a Liriomyza huidobrensis és a Liriomyza trifolii tekintetében 2020. április 30-ig védett övezetként el kell ismerni.

                  (5)

                  2018. április 30-ig az Egyesült Királyság, Írország és Málta területét védett övezetként ismerték el a Paysandisia archon (Burmeister) tekintetében. Az Egyesült Királyság, Írország és Málta által benyújtott további információk arra utalnak, hogy ezen országok területe továbbra is mentes a fent említett károsítótól. Ezért az Egyesült Királyságot, Írországot és Máltát a Paysandisia archon tekintetében időkorlát nélkül védett övezetként el kell ismerni.

                  (6)

                  2018. április 30-ig az Egyesült Királyság és Írország területét védett övezetként ismerték el a Rhynchophorus ferrugineus (Olivier) tekintetében. Az Egyesült Királyság és Írország által benyújtott további információk arra utalnak, hogy ezen országok területe továbbra is mentes a fent említett károsítótól. Ezért az Egyesült Királyságot és Írországot a Rhynchophorus ferrugineus tekintetében időkorlát nélkül védett övezetként el kell ismerni.

                  (7)

                  2018. április 30-ig az Egyesült Királyság területét védett övezetként ismerték el a Thaumetopoea pityocampa Denis & Schiffermüller és a „Candidatus Phytoplasma ulmi” tekintetében. Az Egyesült Királyság által benyújtott további információk arra utalnak, hogy területe továbbra is mentes az említett károsítóktól. Ezért az Egyesült Királyságot a Thaumetopoea pityocampa Denis & Schiffermüller és a „Candidatus Phytoplasma ulmi” tekintetében időkorlát nélkül védett övezetként el kell ismerni.

                  (8)

                  Az Egyesült Királyságot – bizonyos helyi közigazgatási területek kivételével – a Thaumetopoea processionea L. tekintetében 2018. április 30-ig védett övezetként ismerték el. Az Egyesült Királyság által benyújtott információk szerint a Thaumetopoea processionea L. jelen van a következő helyi közigazgatási területeken: Barking and Dagenham; Basildon; Basingstoke and Deane; Bexley; Bracknell Forest; Brentwood; Broxbourne; Castle Point; Chelmsford; Chiltem; Crawley; Dacorum; Dartford; East Hertfordshire; Enfield; Epping Forest; Gravesham; Greenwich; Harlow; Hart; Havering; Hertsmere; Horsham; Littlesford; Medway; Mid Sussex; Mole Valley; Newham; North Hertfordshire; Redbridge; Reigate and Banstead; Rushmoor; Sevenoaks; South Bedfordshire; South Bucks; St Albans; Surrey Heath; Tandridge; Three Rivers; Thurrock; Tonbridge and Malling; Waltham Forest; Watford; Waverley; Welwyn Hatfield; Windsor and Maidenhead, Wokingham and Wycombe. Ezért az említett területeket a továbbiakban nem indokolt az Egyesült Királyság védett övezete részének tekinteni, és azokat fel kell venni a védett övezetből kizárt helyi közigazgatási területek felsorolásába. A benyújtott információk arra is utalnak, hogy az Egyesült Királyság többi része, amely a Thaumetopoea processionea L. tekintetében védett övezetként volt elismerve, továbbra is mentes a szóban forgó károsítótól. Ugyanakkor további vizsgálatok elvégzésére van szükség. E vizsgálatokat a Bizottság felügyelete alatt álló szakértőknek kell ellenőrizniük. Ezért az Egyesült Királyságot – egyes helyi közigazgatási területek kivételével – a Thaumetopoea processionea L. tekintetében 2020. április 30-ig továbbra is el kell ismerni védett övezetként.

                  (9)

                  Az olaszországi Szicília területét tartósan védett övezetnek nyilvánították az Erwinia amylovora (Burr.) Winsl. et al. tekintetében. Olaszország információkat nyújtott be arra vonatkozóan, hogy az Erwinia amylovora (Burr.) Winsl. et al. Szicíliában jelen van Cesarò (Messina megye), Maniace, Bronte, Adrano (Catania megye), Centuripe, Regalbuto és Troina (Enna megye) településeken. Ezért Cesarò (Messina megye), Maniace, Bronte, Adrano (Catania megye), Centuripe, Regalbuto és Troina (Enna megye) településeket a továbbiakban nem indokolt az Erwinia amylovora (Burr.) Winsl. et al. tekintetében Olaszország szicíliai védett övezete részének tekinteni.

                  (10)

                  Ezenkívül 2018. április 30-ig Olaszország területének egyes részeit védett övezetnek nyilvánították az Erwinia amylovora (Burr.) Winsl. et al. tekintetében. Olaszország információkat nyújtott be arra vonatkozóan, hogy az Erwinia amylovora (Burr.) Winsl. et al. jelen van Parma és Piacenza megyében, amelyek Emilia-Romagna régió egyedüli olyan fennmaradó területei, amelyeket az Erwinia amylovora (Burr.) Winsl. et al. tekintetében védett övezetként ismernek el.Ezért Emilia-Romagna régiót a továbbiakban nem indokolt Olaszország védett övezetének részeként elismerni. A benyújtott információk arra is utalnak, hogy Olaszország azon többi része, amelyet 2018. április 30-ig az Erwinia amylovora (Burr.) Winsl. et al. tekintetében védett övezetként elismertek, továbbra is mentes a szóban forgó károsítótól. Ugyanakkor további vizsgálatok elvégzésére van szükség. E vizsgálatokat a Bizottság felügyelete alatt álló szakértőknek kell ellenőrizniük. Ezért Olaszország területét, amelyet bizonyos megyék kivételével, ideértve az Emilia-Romagna régióban található Parma és Piacenza megyét – az Erwinia amylovora (Burr.) Winsl. et al. tekintetében 2018. április 30-ig védett övezetnek nyilvánítottak, az Erwinia amylovora (Burr.) Winsl. et al. tekintetében 2020. április 30-ig védett övezetként el kell ismerni.

                  (11)

                  Észak-Írország területét egyes települések kivételével az Egyesült Királyság védett övezetének részeként ismerték el az Erwinia amylovora (Burr.) Winsl. et al. tekintetében. Az Egyesült Királyság információkat nyújtott be arra vonatkozóan, hogy az Erwinia amylovora (Burr.) Winsl. et al. Észak-Írország más területein is jelen van, és kérelmezte az Észak-Írország teljes területére vonatkozó védett övezeti státusz visszavonását. Ezért Észak-Írországot az Erwinia amylovora (Burr.) Winsl. et al. tekintetében a továbbiakban nem indokolt az Egyesült Királyság védett övezete részének tekinteni.

                  (12)

                  2018. április 30-ig Írország, Litvánia, Szlovákia és Szlovénia területét – bizonyos területek kivételével – védett övezetté nyilvánították az Erwinia amylovora (Burr.) Winsl. et al. tekintetében. Az Írország, Litvánia, Szlovákia és Szlovénia által benyújtott további információk arra utalnak, hogy a védett övezet egyes részein szórványosan és elszigetelten megjelenő említett károsítót már felszámolták, vagy annak felszámolása folyamatban van, és területük fennmaradó része – bizonyos területek kivételével – továbbra is mentes az említett károsítótól. A benyújtott információk arra is utalnak, hogy a károsító megjelenésének leküzdése eddig egyetlen esetben sem tartott tovább két évnél. Ugyanakkor további vizsgálatok elvégzésére van szükség. E vizsgálatokat a Bizottság felügyelete alatt álló szakértőknek kell ellenőrizniük. Ezért 2020. április 30-ig Írország, Litvánia, Szlovákia és Szlovénia területét – bizonyos területek kivételével – védett övezetként kell elismerni az Erwinia amylovora (Burr.) Winsl. et al. tekintetében.

                  (13)

                  2018. április 30-ig az Egyesült Királyság területét védett övezetté nyilvánították a Xanthomonas arboricola pv. pruni (Smith) Vauterin et al. tekintetében. Az Egyesült Királyság által benyújtott további információk arra utalnak, hogy a védett övezet egyes részein szórványosan és elszigetelten megjelenő említett károsítót már felszámolták, vagy annak felszámolása folyamatban van, és területének fennmaradó része továbbra is mentes az említett károsítótól. A benyújtott információk arra is utalnak, hogy a károsító megjelenésének leküzdése eddig egyetlen esetben sem tartott tovább két évnél. Ugyanakkor fontos, hogy a károsító leküzdése folytatódjon, és további vizsgálatok elvégzésére is szükség van. E vizsgálatokat a Bizottság felügyelete alatt álló szakértőknek kell ellenőrizniük. Ezért az Egyesült Királyságnak a Xanthomonas arboricola pv. pruni (Smith) Vauterin et al. tekintetében védett övezetként való elismerését 2020. április 30-ig meg kell hosszabbítani.

                  (14)

                  Írországot 2018. április 30-ig védett övezetté nyilvánították a Ceratocystis platani (J.M. Walter) Engelbr. & T.C. Harr. tekintetében. Az Írország által benyújtott további információk arra utalnak, hogy területe továbbra is mentes az említett károsítótól. Ezért Írországot a fenti károsító tekintetében időkorlát nélkül védett övezetként el kell ismerni.

                  (15)

                  Észak-Írország területét (Egyesült Királyság) védett övezetté nyilvánították a Gremmeniella abietina (Lag.) Morelet tekintetében. Az Egyesült Királyság információkat nyújtott be arra vonatkozóan, hogy a Gremmeniella abietina (Lag.) Morelet jelen van Észak-Írország területén. Ennélfogva Észak-Írországot a Gremmeniella abietina (Lag.) Morelet tekintetében a továbbiakban nem indokolt védett övezetnek elismerni.

                  (16)

                  Görögország területét egyes regionális egységek kivételével védett övezetté nyilvánították a Citrus tristeza vírus (európai törzsek) tekintetében. Görögország információkat nyújtott be arra vonatkozóan, hogy a Citrus tristeza vírus (európai törzsek) jelen van Arta és Lakonia regionális egységben. Ezért Arta és Lakonia regionális egységet a Citrus tristeza vírus (európai törzsek) tekintetében a továbbiakban nem indokolt Görögország védett övezete részének tekinteni.

                  (17)

                  Svédország területét védett övezetnek nyilvánították a Tomato spotted wilt (paradicsom bronzfoltosság) vírus tekintetében. A nem kielégítő mértékű gazdaságosság miatt Svédország kérelmezte védett övezeti státuszának visszavonását. Ezért Svédországot a Tomato spotted wilt vírus tekintetében a továbbiakban nem indokolt védett övezetnek elismerni.

                  (18)

                  Az egyértelműség kedvéért a 690/2008/EK rendelet egész mellékletét új szöveggel kell helyettesíteni.

                  (19)

                  A 690/2008/EK rendeletet ezért ennek megfelelően módosítani kell.

                  (20)

                  mivel a 690/2008/EK rendelet értelmében bizonyos területeket 2018. április 30-ig ismertek el védett övezetként, a jogfolytonosság és a kereskedelem zavartalanságának biztosítása érdekében e rendeletet 2018. május 1-jétől kell alkalmazni.

                  (21)

                  Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

            ELFOGADTA EZT A RENDELETET:
      1. cikk
      A 690/2008/EK rendelet I. mellékletének helyébe e rendelet melléklete lép.
      2. cikk
      Ez a rendelet az Európai Unió Hivatalos Lapjában való kihirdetését követő napon lép hatályba.
      Ezt a rendeletet 2018. május 1-jétől kell alkalmazni.

         Ez a rendelet teljes egészében kötelező és közvetlenül alkalmazandó valamennyi tagállamban.
         Kelt Brüsszelben, 2018. május 31-én.

               a Bizottság részéről

               az elnök

            Jean-Claude JUNCKER

         (1)  HL L 169., 2000.7.10., 1. o.

         (2)  A Bizottság 690/2008/EK rendelete (2008. július 4.) a Közösségben a meghatározott növényegészségügyi kockázatoknak kitett védett övezetek elismeréséről (HL L 193., 2008.7.22., 1. o.)

         MELLÉKLET
         A 690/2008/EK rendelet I. melléklete helyébe a következő szöveg lép:
         „
               I. MELLÉKLET

                  A közösségen belül a nevük mellett felsorolt károsító(k) tekintetében »védett övezetekként« elismert övezetek

                           Károsítók

                           Védett övezetek: az alábbi területek

                     a)   Rovarok, atkák és fonálférgek, fejlődésük minden stádiumában

                                       1.

                                          Anthonomus grandis (Boh.)

                           Görögország, Spanyolország (Andalúzia, Katalónia, Extremadura, Murcia, Valencia)

                                       2.

                                          Bemisia tabaci Genn. (európai populációk)

                           Írország, Portugália (Azori-szigetek, Beira Interior, Beira Litoral, Entre Douro e Minho és Trás-os-Montes), Svédország, Egyesült Királyság

                                       3.

                                          Cephalcia
                                          lariciphila (Klug.)

                           Írország, Egyesült Királyság (Észak-Írország, Man-sziget és Jersey)

                                       3.1.

                                          Daktulosphaira vitifoliae (Fitch)

                           Ciprus

                                       4.

                                          Dendroctonus micans Kugelan

                           Írország, Görögország, Egyesült Királyság (Észak-Írország, Man-sziget és Jersey)

                                       4.1.

                                          Dryocosmus kuriphilus Yasumatsu

                           Írország, Egyesült Királyság

                                       5.

                                          Gilpinia hercyniae (Hartig)

                           Írország, Görögország, Egyesült Királyság (Észak-Írország, Man-sziget és Jersey)

                                       6.

                                          Globodera pallida (Stone) Behrens

                           Lettország, Portugália (Azori-szigetek), Szlovénia, Szlovákia, Finnország

                                       6.1.

                                          Globodera rostochiensis (Wollenweber) Behrens

                           Portugália (Azori-szigetek)

                                       7.

                                          Gonipterus scutellatus Gyll.

                           Görögország, Portugália (Azori-szigetek)

                                       8.

                                          Ips amitinus Eichhof

                           Írország, Görögország, Egyesült Királyság

                                       9.

                                          Ips cembrae Heer

                           Írország, Görögország, Egyesült Királyság (Észak-Írország és Man-sziget)

                                       10.

                                          Ips duplicatus Sahlberg

                           Írország, Görögország, Egyesült Királyság

                                       11.

                                          Ips sexdentatus Bőrner

                           Írország, Ciprus, Egyesült Királyság (Észak-Írország és Man-sziget)

                                       12.

                                          Ips typographus Heer

                           Írország, Egyesült Királyság

                                       13.

                                          Leptinotarsa decemlineata Say

                           Írország, Spanyolország (Ibiza és Menorca), Ciprus, Málta, Portugália (Azori-szigetek és Madeira), Finnország (Åland, Häme, Kymi, Pirkanmaa, Satakunta, Turku, Uusimaa körzetek) Svédország (Blekinge, Gotland, Halland, Kalmar és Skåne megyék), Egyesült Királyság

                                       14.

                                          Liriomyza bryoniae (Kaltenbach)

                           Írország, Egyesült Királyság (Észak-Írország)

                                       14.01.

                                          Liriomyza huidobrensis (Blanchard)

                           Írország (2020. április 30-ig), Egyesült Királyság (Észak-Írország) (2020. április 30-ig)

                                       14.02.

                                          Liriomyza trifolii (Burgess)

                           Írország (2020. április 30-ig), Egyesült Királyság (Észak-Írország) (2020. április 30-ig)

                                       14.1.

                                          Paysandisia archon (Burmeister)

                           Írország, Málta, Egyesült Királyság

                                       14.2.

                                          Rhynchophorus ferrugineus (Olivier)

                           Írország, Portugália (Azori-szigetek), Egyesült Királyság

                                       15.

                                          Sternochetus mangiferae Fabricius

                           Spanyolország (Granada és Malaga), Portugália (Alentejo, Algarve és Madeira)

                                       15.1.

                                          Thaumetopoea pityocampa Denis & Schiffermüller

                           Egyesült Királyság

                                       16.

                                          Thaumetopoea processionea L.

                           Írország, Egyesült Királyság (a következő helyi közigazgatási területek kivételével: Barking and Dagenham; Barnet; Basildon; Basingstoke and Dene; Bexley; Bracknell Forest; Brent; Brentwood; Bromley; Broxbourne; Camden; Castle Point; Chelmsford; Chiltem; City of London; City of Westminster; Crawley; Croydon; Dacorum; Dartford; Ealing; East Hertfordshire; Elmbridge District; Enfield; Epping Forest; Epsom and Ewell District; Gravesham; Greenwich; Guildford; Hackney; Hammersmith & Fulham; Haringey; Harlow; Harrow; Hart; Havering; Hertsmere; Hillingdon; Horsham; Hounslow; Islington; Kensington & Chelsea; Kingston upon Thames; Lambeth; Lewisham; Littlesford; Medway; Merton; Mid Sussex; Mole Valley; Newham; North Hertfordshire; Reading; Redbridge; Reigate and Banstead; Richmond Upon Thames; Runnymede District; Rushmoor; Sevenoaks; Slough; South Bedfordshire; South Bucks; South Oxfordshire; Southwark; Spelthorne District; St Albans; Sutton; Surrey Heath; Tandridge; Three Rivers; Thurrock; Tonbridge and Malling; Tower Hamlets; Waltham Forest; Wandsworth; Watford; Waverley; Welwyn Hatfield; West Berkshire; Windsor and Maidenhead; Woking, Wokingham and Wycombe) (2020. április 30-ig)

                     b)   Baktériumok

                                       01.

                                       »Candidatus Phytoplasma ulmi«

                           Egyesült Királyság

                                       1.

                                          Curtobacterium flaccumfaciens pv. flaccumfaciens (Hedges) Col.

                           Görögország, Spanyolország

                                       2.

                                          Erwinia amylovora (Burrill) Winslow et al.

                                       —

                                       Észtország, Spanyolország (Andalúzia, Aragónia, Kasztília-La Mancha, Kasztília és León, Extremadura autonóm közösségek, Madrid, Murcia, Navarra és La Rioja autonóm közösségek, Gipuzkoa/Guipuzcoa tartomány (Baszkföld), a Lleida tartománybeli Garrigues, Noguera, Pla d'Urgell, Segrià és Urgell járások (Katalónia autonóm közösség), valamint Alborache és Turís települések (Valencia tartomány) és Alt Vinalopó és Vinalopó Mitjà járások (Alicante tartomány)(Valencia autonóm közösség) kivételével), Franciaország (Korzika), Olaszország (Abruzzo, Basilicata, Calabria, Campania, Lazio, Liguria, Marche, Molise, Piemont (a Cuneo megyebeli Busca, Centallo és Tarantasca települések kivételével), Szardínia, Szicília (Cesarò (Messina megye), Maniace, Bronte, Adrano (Catania megye), Centuripe, Regalbuto és Troina (Enna megye) kivételével), Toszkána, Umbria, Valle d'Aosta, Lettország, Portugália, Finnország, Egyesült Királyság (Man-sziget, Csatorna-szigetek),

                                       —

                                       és 2020. április 30-ig Írország (Galway város kivételével), Olaszország (Puglia, Lombardia (Milánó, Mantua, Sondrio és Varese megye kivételével), Veneto (Rovigo és Velence megye, a Padova megyei Barbona, Boara Pisani, Castelbaldo, Masi, Piacenza d'Adige, S. Urbano és Vescovana települések, valamint Verona megyében az A4-es főúttól délre fekvő terület kivételével)), Litvánia (Kėdainiai és Babtai települések (Kaunas megye) kivételével), Szlovénia (Gorenjska, Koroška, Maribor és Notranjska régió, valamint Lendava és Renče-Vogrsko (a H4 autópályától délre) kivételével), Szlovákia (a Dunaszerdahelyi járás (Dunajská Streda), Lekér (Hronovce) és Garamkelecsény (Hronské Kľačany)(Lőcsei járás – Levice), Udvard (Dvory nad Žitavou) (Érsekújvári járás – Nové Zámky), Málnapatak (Málinec) (Poltár járás – Poltár), Tornagörgő (Hrhov) (Rozsnyói járás – Rožňava), Nagyrépény (Veľké Ripňany) (Nagytapolcsányi járás – Topoľčany), Kázmér (Kazimír), Legenye (Luhyňa), Kisgéres (Malý Horeš), Szentes (Svätuše) és Zétény (Zatín) (Tőketerebesi járás – Trebišov) települések kivételével)

                                       3.

                                          Xanthomonas arboricola pv. pruni (Smith) Vauterin et al.

                           Egyesült Királyság (2020. április 30-ig)

                     c)   Gombák

                                       01.

                                          Ceratocystis platani (J.M.Walter) Engelbr. & T.C.Harr.

                           Írország, Egyesült Királyság

                                       02.

                                          Cryphonectria parasitica (Murrill) Barr.

                           Cseh Köztársaság, Írország, Svédország, Egyesült Királyság

                                       1.

                                          Glomerella gossypii Edgerton

                           Görögország

                                       2.

                                          Gremmeniella abietina (Lag.) Morelet

                           Írország

                                       3.

                                          Hypoxylon mammatum (Wahlenberg) J. Miller

                           Írország, Egyesült Királyság (Észak-Írország)

                     d)   Vírusok és vírusszerű szervezetek

                                       1.

                                       Beet necrotic yellow vein vírus

                           Írország, Franciaország (Bretagne), Portugália (Azori-szigetek), Finnország, Egyesült Királyság (Észak-Írország)

                                       3.

                                       Citrus tristeza vírus (európai törzsek)

                           Görögország (Argolida, Arta, Chania és Lakonia regionális egységek kivételével), Málta, Portugália (Algarve, Madeira és az alentejói Odemira megye kivételével)

                                       4.

                                       Grapevine flavescence dorée MLO

                           Cseh Köztársaság, Franciaország (Elzász, Champagne-Ardenne, Pikárdia (Aisne megye), Île de France (Citry, Nanteuil-sur-Marne és Saâcy-sur-Marne települések) és Lorraine), Olaszország (Puglia, Szardínia és Basilicata)

                     ”


title: A Bizottság (EU) 2018/815 végrehajtási rendelete (2018. június 1.) az 575/2013/EU és a 648/2012/EU európai parlamenti és tanácsi rendeletben rögzített, a központi szerződő felekkel szembeni kitettséghez kapcsolódó szavatolótőke-követelményre vonatkozó átmeneti időszakok meghosszabbításáról (EGT-vonatkozású szöveg.)

text:
               4.6.2018

               HU

               Az Európai Unió Hivatalos Lapja

               L 137/3

         A BIZOTTSÁG (EU) 2018/815 VÉGREHAJTÁSI RENDELETE
   (2018. június 1.)
   az 575/2013/EU és a 648/2012/EU európai parlamenti és tanácsi rendeletben rögzített, a központi szerződő felekkel szembeni kitettséghez kapcsolódó szavatolótőke-követelményre vonatkozó átmeneti időszakok meghosszabbításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról szóló, 2013. június 26-i 575/2013/EU európai parlamenti és tanácsi rendeletre (1) és különösen annak 497. cikke (3) bekezdésére,
   mivel:

               (1)

               Annak érdekében, hogy el lehessen kerülni a nemzetközi pénzügyi piacok fennakadásait, és meg lehessen akadályozni, hogy az intézmények magasabb szavatolótőke-követelményeknek legyenek kénytelenek megfelelni egy meglévő harmadik országbeli központi szerződő fél elismerési folyamata során, az 575/2013/EU rendelet 497. cikkének (2) bekezdése átmeneti időszakot határoz meg, amely során azok a harmadik országbeli központi szerződő felek, amelyekkel az Unióban letelepedett említett intézmények ügyleteket számolnak el, elfogadott központi szerződő félnek tekinthetők.

               (2)

               Az 575/2013/EU rendelet az intézmények harmadik országbeli központi szerződő féllel szembeni kitettséghez kapcsolódó szavatolótőke-követelményének kiszámításához szolgáltatott egyes adatok tekintetében módosította a 648/2012/EU európai parlamenti és tanácsi rendeletet (2). Ennek megfelelően a 648/2012/EU rendelet 89. cikkének (5a) bekezdése előírja egyes harmadik országbeli központi szerződő felek számára, hogy korlátozott ideig a klíringtagoktól kapott alapletétek egészét tüntessék fel a jelentendő adatok között. Ez az átmeneti időszak megfelel az 575/2013/EU rendelet 497. cikkének (2) bekezdésében rögzítettnek.

               (3)

               Mindkét átmeneti időszak 2014. június 15-én lejárt volna.

               (4)

               Az 575/2013/EU rendelet 497. cikkének (3) bekezdése felhatalmazza a Bizottságot, hogy rendkívüli körülmények esetén a szavatolótőke-követelményre vonatkozó átmeneti időszak további hat hónappal való meghosszabbítására vonatkozó végrehajtási jogi aktust fogadjon el. Ez a hosszabbítás a 648/2012/EU rendelet 89. cikkének (5a) bekezdésében rögzített határidőkre is alkalmazandó. Legutóbb az (EU) 2017/2241 bizottsági végrehajtási rendelet (3)2018. június 15-ig meghosszabbította a szóban forgó átmeneti időszakokat.

               (5)

               Az elismerést a 648/2012/EU rendelet 25. cikkének megfelelően kérelmező, harmadik országban letelepedett központi szerződő felek közül az Európai Értékpapírpiaci Hatóság 32 központi szerződő felet elismert. A többi harmadik országbeli központi szerződő fél elismerése még várat magára, és az elismerési folyamat 2018. június 15-ig nem fog lezárulni. Amennyiben nem kerül sor az átmeneti időszak meghosszabbítására, úgy az említett fennmaradó harmadik országbeli központi szerződő felekkel szemben kitettséggel rendelkező, az Unióban letelepedett intézményeknek (vagy az Unión kívül letelepedett leányvállalataiknak) e kitettségek tekintetében jelentősen növelniük kell szavatolótőkéjüket, ami ahhoz vezethet, hogy az említett intézmények megszüntetik közvetlen részvételüket az érintett központi szerződő felekben, vagy az említett intézmények ügyfelei – legalábbis átmenetileg – nem férnek hozzá az elszámolási szolgáltatásokhoz, ami komoly fennakadást okoz azokon a piacokon, ahol e központi szerződő felek működnek.

               (6)

               Ezért az Unión kívüli piacok fennakadásának elkerülésére irányuló igény, amely az 575/2013/EU rendelet 497. cikkének (2) bekezdésében rögzített átmeneti időszak előző meghosszabbításaihoz vezetett, az átmeneti időszak (EU) 2017/2241 végrehajtási rendeletben megállapított meghosszabbításának lejárta után továbbra is fennáll. Az átmeneti időszak további meghosszabbításának lehetővé kell tennie, hogy az Unióban letelepedett intézmények (illetve azok Unión kívül letelepedett leányvállalatai) elkerüljék a szavatolótőke-követelmények jelentős növekedését, amely azért válna szükségessé, mert nem zárul le azon központi szerződő felek elismerési folyamata, amelyek életképes és hozzáférhető módon az Unióban letelepedett intézmények (illetve azok Unión kívül letelepedett leányvállalatai) által igényelt meghatározott típusú elszámolási szolgáltatásokat nyújtanak. Ezért indokolt az átmeneti időszakok további hat hónappal történő meghosszabbítása.

               (7)

               E rendeletnek 2018. június 16. előtt kell hatályba lépnie, azt biztosítandó, hogy a hatályos átmeneti időszakok meghosszabbítására még azok lejárta előtt sor kerül. A későbbi hatálybalépés zavart okozhatna a központi szerződő felek, az ezekkel szemben kitettséggel rendelkező intézmények, valamint azon piacok számára, amelyeken az érintett központi szerződő felek működnek.

               (8)

               Az e rendeletben előírt intézkedések összhangban vannak az európai bankbizottság véleményével,

         ELFOGADTA EZT A RENDELETET:
   1. cikk
   Az 575/2013/EU rendelet 497. cikkének (2) bekezdésében, illetve a 648/2012/EU rendelet 89. cikke (5a) bekezdésének második albekezdésében említett, legutóbb az (EU) 2017/2241 végrehajtási rendelettel meghosszabbított 15 hónapos időszakok további hat hónappal, 2018. december 15-ig meghosszabbodnak.
   2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. június 1-jén.

            a Bizottság részéről

            az elnök

         Jean-Claude JUNCKER

      (1)  HL L 176., 2013.6.27., 1. o.

      (2)  Az Európai Parlament és a Tanács 648/2012/EU rendelete (2012. július 4.) a tőzsdén kívüli származtatott ügyletekről, a központi szerződő felekről és a kereskedési adattárakról (HL L 201., 2012.7.27., 1. o.).

      (3)  A Bizottság (EU) 2017/2241 végrehajtási rendelete (2017. december 6.) az 575/2013/EU és a 648/2012/EU európai parlamenti és tanácsi rendeletben rögzített, a központi szerződő felekkel szembeni kitettséghez kapcsolódó szavatolótőke-követelményre vonatkozó átmeneti időszakok meghosszabbításáról (HL L 322., 2017.12.7., 27. o.).